Vrou vas oor babas in vrieskasŉ Vrou is in hegtenis geneem in KwaMashu, noord van Durban, KwaZulu-Natal nadat die liggame van twee babas in ŉ vrieskas gevind is. Lt. kol. Vincent Mdunge, ŉ polisiewoordvoerder, sê die liggame van ŉ vier maande oue baba en ŉ pasgebore baba is Saterdag in die vrou se vrieskas gevind saam met hoenderstukke en ander vleis. Mdunge sê die vrou het ŉ onwettige begrafnisonderneming bedryf genaamd Mabinda Funeral Services. “Die eienaar is insolvent verklaar en die toerusting is gelikwideer maar die vrou het voortgegaan om die besigheid te bedryf en aangehou om lyke te ontvang.” Die polisie het ŉ wenk ontvang van gemeenskapslede waarna hulle ŉ klopjag op die perseel uitgevoer het. Die vrou is in hegtenis geneem en aangekla vir die oortreding van die Wet op Menslike Weefsel. Sy sal na verwagting Maandag in die Ntuzuma-landdroshof verskyn.